बास्केटबलमा बीएमसीए विजयी
आयोजक बूढानीलकण्ठ मोडेल कम्युनिटी एकेडेमी (बीएमसीए) ‘बी’ बुधबार प्रथम बीएमसीए कप अन्तरस्कुल बास्केटबल प्रतियोगिताको सिनियर ब्वाइजमा विजयी भएको छ ।
काठमाडौँ — आयोजक बूढानीलकण्ठ मोडेल कम्युनिटी एकेडेमी (बीएमसीए) ‘बी’ बुधबार प्रथम बीएमसीए कप अन्तरस्कुल बास्केटबल प्रतियोगिताको सिनियर ब्वाइजमा विजयी भएको छ ।सिनियर गर्ल्समा पनि बीएमसीए विजयी भयो । जुनियर ब्वाइजमा बीएमसीएले मिश्रित नतिजा निकाल्यो ।बूढानीलकण्ठ नगरपालिका–२ रुद्रेश्वर हाइटस्थित घरेलु कोर्टमा बीएमसीए ‘बी’ ले सेन्ट जेभियर्सलाई २४–१७ स्कोरले पराजित गर्दा सुजन तामाङले १४ स्कोर जोडे ।सिनियर ब्वाइजमै हिमालयन किङडमले मञ्जरीलाई २४–१४ ले, सेन्ट जोसेफले मनास्लुलाई ३८–२८ ले र स्कोलर्स होमले टेरेसा एकेडेमीलाई ३४–२५ स्कोरले हराए । हिमालयनका मिङ्मारले ११, सेन्ट जोसेफका इशान राईले ८ र स्कोलर्स होमका न्हुजा महर्जनले ९ स्कोर जोडे ।गर्ल्समा सेन्ट जोसेफले मनास्लुलाई १७–११ ले, बीएमसीएले भद्रकालीलाई १९–१४ ले र टेरेसाले सेन्ट जेभियर्सलाई १४–१० ले हराए । जोसेफकी प्रीतिमा गुरुङले ६, बीएमसीएकी लक्ष्मी तामाङले ९ र टेरेसाकी अञ्जली श्रेष्ठले ५ स्कोर गरे ।जुनियर ब्वाइजमा बीएमसीएले भद्रकालीलाई १७–१३ स्कोरले हरायो । विजेताका सन्देश तामाङले ७ स्कोर बटुले । सेन्ट जोसेफले बीएमसीएलाई १८–११ ले पराजित गर्दा सन्जोग मगरले ६ स्कोर गरे ।प्रतियोगिताको विद्यालय व्यवस्थापन समितिकी अध्यक्ष लक्ष्मीदेवी तामाङ र बूढानीलकण्ठ नगरपालिकाका पूर्वमेयर उद्धवप्रसाद खरेलले संयुक्त उद्घाटन गरे ।